**ДОКЛАД**

**ЗА ДЕЙНОСТТА НА СПЕЦИАЛИЗИРАНИЯ НАКАЗАТЕЛЕН СЪД ПРЕЗ 2014 ГОДИНА**

Докладът отчита работата на Специализирания наказателен съд, в изпълнение на задълженията по чл. 117 ал.1 от Конституцията на Република България - защита на правата и законните интереси на гражданите, юридическите лица и държавата, при съблюдаване изискванията на чл. 7 и чл. 8 от Закона за съдебната власт - справедливо и безпристрастно правосъдие, при точно и еднакво прилагане на законите спрямо всички.

 Специализираният наказателен съд започна да функционира на 01.01.2012 година. Първоначалният щат на съда се състоеше от 11 бр. съдии и 25 бр. съдебни служители.

Към 31.12.2014 г. в СпНС са работили 16 съдии, при 18 щатни бройки. Съдия Мариета Райкова е командирована в Софийски градски съд, а съдия Емил Желев е командирован за участие в дългосрочен стаж в Съда на Европейския съюз по Обменна програма на Европейската мрежа за съдебно обучение в Люксембург.

През 2014 г. съставите в СпНС се увеличиха на 16 след като в средата на годината встъпиха в длъжност 8 съдии. Към 31.12.2014 г. в СпНС са работили и 37 съдебни служители.

През 2014г. до ВСС са отправени съответни предложения от административния ръководител на съда за периодично атестиране по реда на чл. 196 т. 2 ЗСВ на съдии. Към момента на изготвяне на настоящия доклад атестационните процедури за четирима съдии са приключили, като са приети най - високите комплексни оценки „много добра”. Няма съдии с наложени дисциплинарни наказания.

Разпределението на делата между съдиите - докладчици се извършва при стриктно спазване на чл. 9 ЗСВ, както и утвърдените от административния ръководител вътрешни правила за случайното електронно разпределение на делата. Използва се компютърната програма за електронно разпределение на принципа на случайния избор „Law Choice”, предоставена от ВСС.

Постановените съдебни актове се изпращат за публикуване незабавно на централния уеб-базиран интерфейс, поддържан от ВСС.

През 2014 год. в съда са **постъпили и са образувани** общо **1 915 дела** /1 654 за 2013 год./. Това означава, че през 2014 г. един съдия реално е получил средно по **147** броя дела /127 за 2013 год./.

От постъпилите през 2014 год. общо 1915 броя дела,

**по отделни видове дела цифрите сочат следното**:

- постъпили НОХ дела – **207 броя** /171 броя през 2013 год./;

- постъпили НЧ дела – **1708 броя** /1483 броя през 2013 год./;

От постъпилите 207 НОХД дела: 10 са по Глава втора, 25 по Глава пета, 3 по Глава шеста, 1 по Глава седма, 3 по Глава осма, 148 по Глава десета и 17 по Глава единадесета от наказателния кодекс. От изложеното е видно, че най-много са постъпилите дела по Глава десета от НК, каквато е и основната специализация на съда.

През 2014 година са постъпили 18 НОХ дела, по които досъдебното производство е над 100 тома – НОХД № 147/2014 год. – 111 тома, НОХД № 817/2014 г.- 107 тома; НОХД № 529/2014 година – 131 тома; НОХД № 1372/2014 година – 131 тома; НОХД № 1737/2014 г. – 101 тома, НОХД № 500/2014 година – 140 тома, НОХД № 1139/2014 година – 154 тома, НОХД № 522/2014 година – 220 тома, НОХД № 1335/2014 година – 124 тома, НОХД № 358/2014 година – 254 тома, НОХД № 523/2014 година – 535 тома, НОХД № 1542/2014 година – 535 тома, НОХД № 1398/2014 година – 222 тома, НОХД № 160/2014 година – 1140 тома, НОХД № 1814/2014 година – 102 тома, НОХД № 1068/2014 година – 181 тома, НОХД № 1593/2014 година – 181 тома, НОХД № 1909/2014 година – 123 тома;

 НОХ дела с от 51 тома до 100 тома са 16 броя, а от 11 до 50 тома са 87 броя и до 10 тома – 86 броя.

Постъпилите дела по брой подсъдими са както следва:

* дела с повече от 20 подсъдими – 2 броя – НОХД № 529/2014 година с 43 подсъдими и НОХД № 1372/2014 година – 42 подсъдими.
* дела с 11 до 20 подсъдими – 12 броя, от които 3 броя с 18 подсъдими – НОХД № 212/2014 година, НОХД № 617/2014 година, НОХД № 975/2014 година; 2 броя с 15 подсъдими - НОХД № 689/2014 година и НОХД № 1090/2014 година; 2 броя дела с 14 подсъдими - НОХД № 522/2014 година и НОХД № 1398/2014 година; 1 брой с 13 подсъдими - НОХД № 739/2014 година и 4 броя дела с по 12 подсъдими – НОХД № 432/2014 година, НОХД № 480/2014 година, НОХД № 761/2014 година и НОХД № 857/2014 година.
* дела с 6 до 10 подсъдими – 35 броя и
* дела с 5-ма подсъдими – 12 броя;
* дела с 4-ма подсъдими – 27 броя;
* дела с 3-ма подсъдими – 26 броя
* дела с 2-ма подсъдими – 29 броя
* дела с 1 подсъдим – 64 броя.

 **През 2014 година броят на подсъдимите по внесените 207 НОХ дела е 894 лица, средно по 4.32 на дело.**

През отчетната 2014 год. **с акт по същество** /присъда, определение или споразумение/ са решени общо 91 **броя /86** броя през 2013 год./, от които 33 **с присъди** /35 за 2013 год.**/, 58 със споразумения /51** за 2013 година**/.**

Следва да се има предвид и обстоятелството, че делата от общ характер са с много подсъдими, което води до сключване на споразумение с част от подсъдимите от един съдебен състав и продължаване на делото от друг съдебен състав. През 2014 година са сключени споразумения за част от подсъдимите по 7 броя дела.

Делата с **прекратено съдебно производство** за 2014 г. са **93 броя** /64 броя през 2013 год./, а по **7** дела **е прекратено наказателното производство или не е одобрено сключено между прокурора и обвиняеми лица споразумение.**

Статистиката по видове на **решените** дела **с акт по същество** общо за **всички съдии** от СпНС е както следва:

- **НОХД** – 91 **броя** /86 броя през 2013 год./, от които

- решените с присъда **– 33 броя** /35 броя през 2013 год./;

- решените със споразумение в съдебна фаза **15 броя** /17 броя през 2013 год.

- решени със споразумение от досъдебна фаза 43 **броя** /34 броя през 2013 година/;

- общо приключили със споразумение **58 броя** /51 броя през 2013 год./.

- **ЧНД** –**1724 броя** /1454 броя през 2013 год**./**, от които

 - разпити на свидетели или обвиняеми пред съдия **– 210 броя /**203 броя през 2013 год./;

 - мерки по чл.64 НПК - **42 броя /45** броя за 2013г./

 - мерки по чл. 65 НПК - **106 броя** /246 броя за 2013г./

 - кумулации **– 26 броя /30** броя през 2013 година**/**

 - други дела в закрито съд. заседание от досъдебно производство **– 1340** броя.

**Средната натовареност** на един съдия от СпНС досежно разглежданите от същия дела през отчетната 2014 г. е 12.93 броя дела на месец /11,24 броя през 2013 год./, а досежно свършените дела – 12.28 броя дела на месец /10,58 броя през 2013 година/.

През 2014 година съдиите в СпНС са приключили **94.94%** от разглежданите дела. Останали са несвършени 5.06 %.

При делата от общ характер – 271 броя, от които 64 броя останали за разглеждане от предходната година и 207 броя постъпили през 2014 година са приключили 70.48 % /или 191 броя дела, при 164 броя през 2013 година/, а 29.52 % /или 80 броя дела, при 64 броя през 2013 година/ са останали несвършени към края на отчетния период.

От постановените присъди по **33 броя дела** /35 броя през 2013 година/ **23 броя са осъдителни /2**5 броя през 2013 година**/ и 10 – оправдателни** /при 10 броя през 2013 година/.

С присъди са осъдени 172 лица /65 лица през 2013 година **и са оправдани 40 /**16 през 2013 година/.

Броят на делата, чието разглеждане е приключило в рамките на **до 3 месеца** през 2014 г. е **1814 броя /**94.72%**/,** от които **144 НОХД** /131 през 2013 год.**/, 26 кумулации /**30 през 2013 година/ **и 1644 броя ЧНД** от досъдебното производство / 1424 броя през 2013 година/.

Статистиката на **обжалваните** и **протестирани** съдебни актове за 2014 г. сочи следното:

- НОХД – **30 бр**. присъди и 32 бр. разпореждания;

- НЧД - кумулации**- 3 бр**.;

- НЧД от досъдебното производство- **111 бр**.

През 2014 година резултатите от въззивна и касационна инстанция по отношение на постановени присъди сочат следното:

- 9 бр. потвърдени присъди,

- 10 бр. изменени присъди и

- 17 бр. отменени присъди.

Останалите обжалвани присъди са в процес на инстанционен контрол.

От обжалваните 3 броя кумулации – **2 броя** са потвърдени и 1 е в процес на инстанционен контрол.

От обжалваните частни наказателни дела **70 бр.** са потвърдени, **9 броя** са изменении **26 броя** отменени.

От обжалваните 33 броя разпореждания за прекратяване на съдебното производство 23 броя са потвърдени, 6 броя са отменени и четири са висящи.

**Броят на** **осъдените** през 2014 г. лица е **172** /181 през 2013 година**/**, а броят на оправданите лица **– 40** /16 през 2013 година/. В случая това са цифри, сочещи **броя на лицата**, които са **осъдени** и **оправдани**, а **не на делата**, по които са постановени осъдителни и оправдателни присъди. Тези показатели не са равнозначни, доколкото почти по всички, подсъдни на СпНС дела, подсъдимите са повече от един.

Най- често налаганото наказание е **"лишаване от свобода" до 3 години – 143 лица /**142 лица през 2013 година/, в т. ч. на **108 лица е наложеното наказание е отложено по реда на чл. 66 НК** /76 през 2013 година/. Наказания **"лишаване от свобода" над 3 години до 10 години са наложени на 22 лица** /35 лица през 2013 година**/. Наказание „лишаване от свобода“ над 10 до 30 години са наложени на 4 лица** /по НОХД 803/2012г. – на две лица по 15 години и 1 – 11 години ЛОС и по НОХД № 999/2013 година – на едно лице 11 години.

Така наложените **общо наказания "лишаване от свобода**", чието изпълнение не е отложено, а е постановено **ефективното** му изтърпяване възлизат общо на **61 броя** /102 броя през 2013 година**/.**

През 2014 година са наложени наказания „**пробация**” на 3 лица.

През 2014 година са издадени изпълнителни листове за сумата от **636 831 лева**. През 2013 година бяха издадени изпълнителни листове за 581 680 лева, или общо за трите години функциониране на съда – **1 562 579 лева.**

Независимо, че делата постъпващи в СпНС са многотомни, с голяма фактическа и правна сложност и с голям брой подсъдими, съдиите от СпНС са работили като цяло качествено, насрочвали са и са разглеждали делата в изискуемите от закона срокове и при показатели, сочещи непрекъснато повишаване на ефективността, независимо от увеличаващия се брой дела. Прави впечатление фактът, че делата приключват сравнително бързо **95% – до 3 месеца**, като изключение. Поради голямата фактическа и правна сложност на разглежданите в съда дела, както и големият брой свидетели, които трябва да бъдат разпитани по някои от тях в съда има дела с продължителност над 1 година. Положителна е и тенденцията за уеднаквяване на съдебната практика в резултат на провеждани в рамките на съда ежемесечни обсъждания.

Съгласно чл. 29, ал. 8 ЗСРС, отчетният доклад за дейността на съда през годината представя и данни относно броя на дадените разрешения и изготвените ВДС.

През 2014 г. са издадени **1011 броя** разрешения по ЗСРС /550 броя за 2013 год./ и са постановени **23 броя откази** /9 броя за 2013 год./. През 2014г. са предадени в съда **70 броя** веществени доказателствени средства.

През м. октомври 2014 година на СпНС беше извършена проверка на процедурите по разрешаването, прилагането и използването на СРС от Националното бюро за контрол на специалните разузнавателни средства.

През м. ноември 2014 година на съда беше извършена проверка от Апелативния специализиран наказателен съд относно спазване на процесуалните срокове, организацията на работата в деловодствата и спазване системата за случайно разпределение.

 **Предприети мерки за подобряване функционирането на съда:**

1. **Във връзка с решаване на сградния проблем на съда:**

Три години след започване на дейността си, Специализираният наказателен съд е изправен пред остър недостиг на помещения за нормалното му функциониране.

На съда бяха предоставени четири помещения за съдебни зали, които бяха изцяло обзаведени и оборудвани като такива. Тези четири съдебни зали се оказаха крайно недостатъчни за провеждане на заседанията на 16 съдебни състава. По повечето разглеждани от съда дела се налага разпит на множество свидетели, поради което съдебните заседания по едно дело често се провеждат 3 или 4 дни седмично. Това е свързано и с изискването за бързо приключване на разглежданите дела. Ежедневно се разглеждат и производство по чл.64 и чл.65 НПК, поради по –големия брой подсъдими по делата. Така предоставените ни 4 съдебни зали се оказват недостатъчни.

И другите помещения, предоставени ни от Министерство на правосъдието в сградата се оказаха крайно недостатъчни. Беше ни предоставено само едно помещение за архив, но не и такова за съхранение на веществени доказателства. Деловодствата са твърде малки – очевидно не е било взето под внимание обстоятелството, че почти всички от разглежданите от СпНС дела са многотомни. Имаме свободни щатни бройки за съдебни служители, но не можем да ги назначим, поради недостиг на помещения.

За тези проблеми е уведомено Министерство на правосъдието, Висшия съдебен съвет, но към настоящия момент не е намерено решение. Единствената възможност за нормалното функциониране на съда е да се предоставят още помещения – за веществени доказателства, за деловодства, съдийски кабинети и съдебни зали. Тези проблеми ще бъдат поставяни и за в бъдеще пред компетентните органи до намиране на начин за решаването им.

1. **Организационни мерки:**

**-** В изпълнение на разпоредбите на ПАС бяха проведени годишни инвентаризации за наличността на делата в служба “Деловодство”, проверка на регистратурата за класифицирана информация и проверка за наличността на веществените доказателства.

1. **Мерки за повишаване квалификацията на съдиите:**

- Всички съдии взеха активно участие в обучения, организирани от Националния институт на правосъдието.

ПРЕДСЕДАТЕЛ НА СПЕЦИАЛИЗИРАН НАКАЗАТЕЛЕН СЪД:

 \_\_\_\_\_\_\_\_\_\_\_\_\_\_\_ /ГЕОРГИ УШЕВ/